b"\n_START_ARTICLE_\nTavascan\n_START_SECTION_\nEtimologia\n_START_PARAGRAPH_\nJoan Coromines explica l'origen de Tavascan a partir de les arrels basques ata-be (sota els ports) i azkan (final, darrer). Es tracta d'una descripci\xc3\xb3 for\xc3\xa7a exacte: el del final, sota els ports.\n_START_SECTION_\nEl poble de Tavascan\n_START_PARAGRAPH_\nEl poble de Tavascan, situat al capdamunt de la Vall de Card\xc3\xb3s, \xc3\xa9s el nucli de poblaci\xc3\xb3 m\xc3\xa9s habitat del seu terme municipal. Antigament n'era la capital, i el municipi s'anomen\xc3\xa0 Tavascan durant molts anys. Presenta dos nuclis diferenciats, tots dos a la dreta del Riu de Lladorre, per\xc3\xb2 separats pel Riu de Tavascan. El m\xc3\xa9s meridional \xc3\xa9s a peu de carretera, mentre que el m\xc3\xa9s septentrional, situat a ponent de la Central el\xc3\xa8ctrica de Tavascan, queda una mica separat, m\xc3\xa9s enlairat. L'esgl\xc3\xa9sia de Sant Bartomeu \xc3\xa9s enmig de tots dos, a prop del riu i de la carretera.\n_START_SECTION_\nEdat moderna\n_START_PARAGRAPH_\nEn el fogatge del 1553, Tavascan y Ayneto, conjuntament, declaren 1 foc eclesi\xc3\xa0stic i 7 de laics, uns 40 habitants.\n_START_SECTION_\nEdat contempor\xc3\xa0nia\n_START_PARAGRAPH_\nPascual Madoz dedica un article del seu Diccionario geogr\xc3\xa1fico... a Tabescan \xc3\xb3 Tabascan. Hi diu que \xc3\xa9s una localitat amb ajuntament al qual estan agregats els pobles de Lladorre, Bold\xc3\xads Juss\xc3\xa0, Bold\xc3\xads Sobir\xc3\xa0 i Lleret. Est\xc3\xa0 situada en un pla, envoltat de muntanyes de gran altura, combatut pels vents del nord i del sud. El clima hi \xc3\xa9s fred, per\xc3\xb2 sa. Tenia en aquell moment 40 cases i l'esgl\xc3\xa9sia parroquial de Sant Bartomeu, servida per un rector de nomenament ordinari i un beneficiat de sang (fill de la parr\xc3\xb2quia). El terme compr\xc3\xa8n diverses muntanyes despoblades, com Montamono, Nauerte, Son\xc3\xb3, Guil\xc3\xb3, Tornapig\xc3\xb3 y Pilastre. El territori \xc3\xa9s pedreg\xc3\xb3s i de mala qualitat, i el creua el cam\xc3\xad que mena a Fran\xc3\xa7a. S'hi produ\xc3\xafa s\xc3\xa8gol, herbes, pastures i una mica de fruita. S'hi criava vacum, ovelles i mules. Hi havia una mica de ca\xc3\xa7a de perdius i molta d'\xc3\xb3ssos i isards. Tamb\xc3\xa9 hi havia pesca abundant de truites. Comptava amb 30 ve\xc3\xafns (caps de casa) i 355 \xc3\xa0nimes (habitants).\n_START_SECTION_\nComunicacions\n_START_PARAGRAPH_\nTavascan \xc3\xa9s accessible a trav\xc3\xa9s de la carretera L-504, de Llavors\xc3\xad a Tavascan, a partir de la qual pot enlla\xc3\xa7ar amb altres destinacions. \xc3\x89s l'\xc3\xbanica carretera del poble, i del terme municipal. Tavascan dista 3 quil\xc3\xb2metres del seu cap de municipi, Lladorre, 19,5 de Llavors\xc3\xad, i, sempre a trav\xc3\xa9s d'aquesta poblaci\xc3\xb3, \xc3\xa9s a 33,7 de Sort (cap de la comarca), 60,6 de la Pobla de Segur (estaci\xc3\xb3 de tren m\xc3\xa9s propera), 73,6 de Tremp (cap del partit judicial), 78 de Vielha, 85,7 de la Seu d'Urgell (cap de bisbat), 159,6 de Lleida (cap de demarcaci\xc3\xb3) i 262,8 de Barcelona (cap i casal de Catalunya). La carretera \xc3\xa9s una carretera en bon estat, que eventualment pot presentar algun problema de tr\xc3\xa0nsit en cas de neu._NEWLINE_A trav\xc3\xa9s de mitjans de transport col\xc2\xb7lectiu p\xc3\xbablics, Tavascan no est\xc3\xa0 gaire ben comunicat. Hi ha una sola l\xc3\xadnia, la L0734, que ressegueix de cap a cap la carretera L-504. Hi consta un sol autob\xc3\xbas diari en cada direcci\xc3\xb3, que surt cap a Llavors\xc3\xad a les 7 i 10 del mat\xc3\xad, i fa el servei contrari amb arribada a Tavascan a 10 minuts per les 11 els dimarts i dijous, i a dos quarts i cinc de 4 els altres dies feiners. No hi ha servei el cap de setmana. Aquesta l\xc3\xadnia relliga tots els pobles de la vora de la Noguera de Card\xc3\xb3s: Tavascan, Lladorre, Lladr\xc3\xb3s, Benante, Arr\xc3\xb2s de Card\xc3\xb3s, Esterri de Card\xc3\xb3s, Ainet de Card\xc3\xb3s, Cassibr\xc3\xb3s, Ribera de Card\xc3\xb3s, \xc3\x80rea de descans del punt quilom\xc3\xa8tric 3, i Llavors\xc3\xad. A Llavors\xc3\xad enlla\xc3\xa7a amb les l\xc3\xadnies d'autob\xc3\xbas que menen a Barcelona, Vielha, Sort i Tremp._NEWLINE_L'estaci\xc3\xb3 de tren m\xc3\xa9s propera \xc3\xa9s la de la Pobla de Segur."